เป็นหนี้ ก็ออมเงินได้
อายุยืน แต่ไม่มีเงินใช้ก็มีปัญหา อายุสั้น จากไปก่อนเวลาอันสมควร
22 มี.ค. 2559

โดย...มิสเตอร์เซฟ ภาพ คลังภาพโพสต์ทูเดย์
อายุยืน แต่ไม่มีเงินใช้ก็มีปัญหา อายุสั้น จากไปก่อนเวลาอันสมควร แต่ไม่ได้เตรียมเงินไว้สำหรับครอบครัวที่อยู่ข้างหลังก็มีปัญหาอีก เงินอาจไม่ใช่ทุกอย่างของชีวิตก็จริง แต่การจะมีชีวิตอยู่ได้อย่างมีความสุข ก็ไม่อาจปฏิเสธได้ว่าต้องมีเงินเป็นองค์ประกอบด้วย
เพราะฉะนั้นการใช้ชีวิตอย่างไม่ประมาทน่าจะเป็นทางออกที่ดีของทุกคน การรู้จักอดออมสำหรับวันข้างหน้า รู้ใช้รู้จ่ายอย่างเหมาะสมกับฐานะ ไม่ว่าเราจะมีอายุยืนยาวหรือจากไปก่อนวัยอันสมควรก็ไม่น่าจะมีปัญหา
หลายคนชอบหาข้ออ้างว่า ที่ไม่สามารถออมเงินได้เพราะมีค่าใช้จ่ายมาก จนไม่สามารถเก็บเงินส่วนนี้ไว้ได้ จะกินยังไม่พอเลย จะออมได้อย่างไร ซึ่งข้ออ้างที่เยอะสุดก็คือ มีหนี้ท่วมหัวแบบนี้จะออมได้อย่างไรล่ะ แต่รู้ไว้เลยว่า จริงๆ แล้วถึงเป็นหนี้ก็ออมเงินได้!
เพราะการจะออมได้หรือไม่ได้นั้นอยู่ที่ตัวเราเอง ว่ามีความตั้งใจแค่ไหน มีวินัยเพียงพอหรือไม่ ถ้าเราคิดจะทำซะอย่าง รับรองทำได้แน่นอน มีหลายคนถามว่าถ้ามีภาระต้องผ่อนชำระหนี้ทุกเดือน แต่ใจก็อยากออมเงินไปด้วย จะมีวิธีออมอย่างไร
คำตอบก็คือ สามารถออมได้ไม่ยาก ทุกอย่างอยู่ที่ “ความตั้งใจที่จะทำ” และทำอย่าง “มีวินัย” เมื่อเริ่มที่ความตั้งใจได้แล้ว ลำดับต่อไป “จดบัญชีรายรับ-รายจ่าย” เงินเดือนเท่าไร ค่าน้ำ-ค่าไฟฟ้า ค่าเดินทาง ค่ากิน ค่าเสื้อผ้า ค่าผ่อนชำระหนี้ และอื่นๆ พอจดออกมาแล้วทุกคนก็จะร้อง อ๋อ! นี่ไงล่ะ บอกแล้วไงว่า มันไม่มีเหลือให้เก็บหรอก บอกแล้วไม่เชื่อ แต่ถ้าพิจารณาดูดีๆ จะเห็นรูรั่วจากการใช้จ่าย
ขั้นต่อไปคือ ต้องอุดรูรั่วโดยการลงรายละเอียด เพื่อหาทาง “ลดค่าใช้จ่ายฟุ่มเฟือยที่ไม่จำเป็น” เช่น ค่ากิน ค่าเสื้อผ้า และค่าใช้จ่ายอื่นๆ พร้อมทั้งลองพิจารณาดูว่า มีค่าใช้จ่ายใดบ้างที่ไม่จำเป็นและสามารถประหยัดได้ หากเราพิจารณาอย่างใจเป็นกลาง ไม่เข้าข้างตัวเองก็จะพบว่า มีค่าใช้จ่ายหลายอย่างที่เราสามารถประหยัดได้อีก
นอกจากนี้ หากเพิ่ม “การประหยัด” ค่าใช้จ่ายด้านค่าน้ำ ค่าไฟฟ้า ค่าโทรศัพท์ ก็จะช่วยลดค่าใช้จ่ายได้อีกส่วนหนึ่ง แค่นี้ก็รู้แล้วว่ายังมีเงินอีกส่วนหนึ่งที่เราสามารถผันมาเป็นเงินออมได้
หลังจากนั้นเดือนต่อไปไม่ยากเลย เงินเดือนออกมาปุ๊บเก็บก่อนทันที เงินที่เหลือคือค่าใช้จ่ายที่จะต้องพยายามจัดการให้อยู่ในงบให้ได้ แค่นี้ก็เริ่มเก็บเงินได้แล้ว มากน้อยไม่สำคัญ ขั้นแรกต้องเก็บให้ได้ก่อน เพื่อเป็นการสร้างวินัยให้กับตัวเอง อย่าไปดูถูกเงินเก็บเดือนละแค่ 100-200 บาท เพราะยังดีกว่าเก็บเงินไม่ได้สักบาท
ลองสำรวจการใช้จ่ายของเราดู จะพบว่ายังมีค่าใช้จ่ายหลายอย่างที่สามารถผันเป็นเงินเก็บได้ อย่ามัวแต่ “จน เครียด กินเหล้า” อยู่ล่ะ ถ้าลองนับเงินที่เสียไปกับค่าเหล้าที่ผ่านมา จะพบว่าหากเปลี่ยนมาเป็นเงินออม ป่านนี้คงมีเงินออมจำนวนไม่น้อยเชียวละ เข้าตำราที่ว่า “เลิกเหล้า เลิกจน” เมื่อวินัยการออมเข้มแข็งพอ รับรองเลยว่ายอดเงินออมต่อเดือนของคุณจะเพิ่มขึ้นแน่นอน
ไม่มีคำว่าสายสำหรับการเริ่มต้น ขอให้เริ่มจากใจของเราก่อน จะเห็นได้ว่าหากเรามีความตั้งใจจริงในการทำสิ่งใดสิ่งหนึ่ง เราย่อมทำได้ เรื่องการออมก็เช่นกัน หากเราตั้งใจออม ย่อมออมได้ ถึงแม้เราจะเป็นหนี้อยู่ก็ตาม